
 AVIZ

asupra proiectului de Lege privind încadrarea unor locuri de muncă în condiţii speciale
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind încadrarea unor locuri de muncă în condiţii speciale, trimis cu adresa nr. P.L.X-140 din 8 martie 2006, înregistrat  sub nr. 31/237 din 9.03. 2006.
Proiectul de lege a fost adoptat de Senat în şedinţa din 2.03.2006.
Potrivit prevederilor art. 61 din Regulamentul Camerei Deputaţilor, comisia a dezbătut proiectul de lege, menţionat mai sus, în şedinţa din           15 martie 2006.


Membrii comisiei au examinat proiectul de lege supus dezbaterii, expunerea de motive şi avizul favorabil al Consiliului Legislativ  nr. 149 din 30.01.2006. 
În raport de obiectul şi conţinutul său, proiectul de lege face parte din categoria legilor organice.

În urma dezbaterilor, cu majoritate de voturi, s-a hotărât avizarea favorabilă a proiectului de lege în forma adoptată de Senat, cu următoarele amendamente:

	Nr.

Crt.
	Text adoptat de Senat
	Text propus de Comisie
	Motivare

	1
	Art. 1.-(1) Începând cu data intrării în vigoare a prezentei legi, sunt încadrate în condiţii speciale locurile de muncă în care se desfăşoară activităţile prevăzute în anexa nr. 1
	Art. 1.-(1) Sunt încadrate în condiţii speciale locurile de muncă în care se desfăşoară activităţile prevăzute în anexa nr. 1
	În vederea asigurării continuităţii în timp a regimului juridic al acordării pensiilor. Pentru consecvenţă legislativă şi pentru evitarea producerii unor situaţii discriminatorii.

	2.
	Art. 3.-(1) Perioadele de timp în care asiguraţii şi-au defăşurat activitatea pe platformele petroliere marine, începând cu data de 1 aprilie 2001, la locurile de muncă prevăzute la pct. 11 din anexa nr. 1, sunt stagii de cotizare în condiţii speciale.
            (2) Prevederile alin.(1) se aplică numai dacă angajatorul achită, pentru perioada 1 aprilie 2001 şi data intrării în vigoare a prezentei legi, o sumă echivalentă cu diferenţa de cotă de contribuţie de asigurări sociale.

           (3) Suma prevăzută la alin.(2) va fi achitată de angajator, în tranşe lunare, în cel mult 2 ani de la data intrării în vigoare a prezentei legi.
	Art. 3.-(1) Perioadele de timp în care asiguraţii şi-au defăşurat activitatea, începând cu data de 1 aprilie 2001, sunt stagii de cotizare în condiţii speciale.

(2) Prevederile alin.(1) se aplică numai dacă angajatorul achită, pentru perioada dintre 1 aprilie 2001 şi data intrării în vigoare a prezentei legi, o sumă echivalentă cu diferenţa de cotă de contribuţie de asigurări sociale.

           (3) Suma prevăzută la alin.(2) va fi achitată de angajator, în tranşe lunare, în cel mult 4 ani de la data intrării în vigoare a prezentei legi.
	Pentru asigurarea aplicării nediscriminatorii a legii, avându-se de asemenea, în vedere amendamentul propus la pct. 1.
Pentru acurateţea exprimării.

Pentru evitarea instituirii unei sarcini financiare ridicate pentru angajatori.

